<classify> Serikali imewasilisha bungeni mapendekezo ya kurekebisha Sheria ya Takwimu ikiwa ni pamoja na kuipa Ofisi ya Takwimu ya Taifa mamlaka ya kutoa kanuni za utendaji zitakazozingatiwa na wakala zinazotoa takwimu rasmi.Katika mapendekezo hayo neno Mkurugenzi Mkuu linafutwa kwenye sheria hiyo na badala yake kutakuwa na neno Mtakwimu Mkuu.Si hivyo tu, katika sheria mpya, mtu, taasisi ya Serikali au wakala hawataruhusu kukusanya takwimu rasmi bila kibali cha Mtakwimu Mkuu.Muswada huo pia unaweka masharti kuwa mtu yeyote atakayechapisha au kusambaza takwimu rasmi au taarifa za kitakwimu kinyume cha sheria hiyo atakuwa ametenda kosa la jinai.Kifungu kipya cha 19 kinaweka masharti kuwa mamlaka ya kukusanya takwimu rasmi ambayo wakuu wa taasisi za Serikali wanayo kwa mujibu wa sheria zao yatachukuliwa kuwa yamekasimiwa kwao na Mtakwimu Mkuu, amesema.Adelardus Kilangi wakati anasoma Muswada wa Sheria ya Marekebisho ya Sheria Mbalimbali Namba 3 wa mwaka 2018. Dk. Kilangi alisoma mapendekezo hayo wakati wa kikao cha tano cha Mkutano wa 12 wa Bunge la Tanzania unaoendelea jijini Dodoma.Marekebisho mengine yanayopendekezwa katika sehemu hii ni kuongeza kifungu ambacho kinaweka masharti kuwa mtu aliyepata kibali cha kutumia takwimu rasmi za Ofisi ya Taifa ya Takwimu hatachapisha au kutoa taarifa husika kwa umma bila kupata kibali cha ofisi hiyo amesema. Katika marekebisho hayo, Mtakwimu Mkuu pia atakuwa na mamlaka ya kuanzisha, kurekebisha au kufuta takwimu rasmi zilizokusanywa kwa njia ya tafiti au sensa.Lengo la marekebisho haya ni kumwezesha Mtakwimu Mkuu kusimamia ipasavyo ukusanyaji wa takwimu rasmi amesema Dk. Kilangi. Katika muswada wenye lengo la kurekebisha sheria sita, Serikali pia imependekeza kuwa kanuni za utendaji kazi zizingatiwe pia na taasisi nyingine za Serikali na pia Ofisi ya Takwimu ya Taifa itumie benki ya takwimu ya taasisi za Serikali.  <topic>: kitaifa 